Α4-0291/95

Πρόταση οδηγίας του Συμβουλίου όσον αφορά το θαλάσσιο εξοπλισμό (COM(95)0269 - C4-0328/95 - 95/0163(SYN))

Η πρόταση αυτή εγκρίνεται με τις ακόλουθες τροποποιήσεις :

(Τροπολογία 1)

Πρώτη αιτιολογική σκέψη

>Αρχικό κείμενο>

ότι στο πλαίσιο της κοινής πολιτικής μεταφορών είναι αναγκαία η θέσπιση περαιτέρω μέτρων στον τομέα των θαλάσσιων μεταφορών, για την προάσπιση της ασφάλειας των μεταφορών,

>Κείμενο μετά την ψηφοφορία στο ΕΚ>

ότι στο πλαίσιο της κοινής πολιτικής μεταφορών είναι αναγκαία η εναρμονισμένη εφαρμογή των διεθνών μεθόδων δοκιμής και προτύπων για προϊόντα που χρησιμοποιούνται ως εξοπλισμός πλοίων, εις τρόπον ώστε να διασφαλισθεί ένα ενιαίο και υψηλό επίπεδο ασφάλειας που θα συμβάλλει τόσο στον περιορισμό της απώλειας ανθρώπινων ζωών όσο και στην αποφυγή της ρύπανσης των λιμένων και των ακτών,

(Τροπολογία 2)

Άρθρο 2, ορισμός «Πλοίο της ΕΕ»

>Αρχικό κείμενο>

«Πλοίο της ΕΕ» σημαίνει πλοίο για το οποίο έχουν εκδοθεί πιστοποιητικά ασφαλείας από κράτη μέλη σύμφωνα με διεθνείς συμβάσεις.

>Κείμενο μετά την ψηφοφορία στο ΕΚ>

«Πλοίο της ΕΕ» σημαίνει πλοίο νηολογημένο σε ένα κράτος μέλος του οποίου φέρει τη σημαία σύμφωνα με τη νομοθεσία του.

(Τροπολογία 3)

Άρθρο 2, «Νέο πλοίο», εισαγωγική πρόταση

>Αρχικό κείμενο>

«Νέο πλοίο»: σημαίνει ένα πλοίο, η τρόπις του οποίου έχει τεθεί ή ευρίσκεται σε παρεμφερές στάδιο κατασκευής κατά ή μετά την ημερομηνία εγκρίσεως της παρούσας οδηγίας. Για τους σκοπούς του παρόντος ορισμού, παρεμφερές στάδιο κατασκευής σημαίνει το στάδιο κατά το οποίο:

>Κείμενο μετά την ψηφοφορία στο ΕΚ>

«Νέο πλοίο»: σημαίνει ένα πλοίο, η τρόπις του οποίου έχει τεθεί ή ευρίσκεται σε παρεμφερές στάδιο κατασκευής κατά ή μετά την ημερομηνία θέσεως σε ισχύ της παρούσας οδηγίας. Για τους σκοπούς του παρόντος ορισμού, παρεμφερές στάδιο κατασκευής σημαίνει το στάδιο κατά το οποίο:

(Τροπολογία 12)

Άρθρο 2, δέκατος τρίτος ορισμός

>Αρχικό κείμενο>

«Πρότυπα δοκιμής»:

σημαίνει τα πρότυπα που ορίζονται από το Διεθνή Οργανισμό Ναυτιλίας (IMO), τον Διεθνή Οργανισμό Τυποποίησης (ISO), το Ευρωπαϊκό Ινστιτούτο Τηλεπικοινωνιακών Προτύπων (ETSI) και τη Διεθνή Ηλεκτροτεχνική Επιτροπή (IEC), μόνο υπό τη μορφή με την οποία αναφέρονται στο παράρτημα Α, ισχύουν κατά την ημερομηνία έγκρισης της παρούσας οδηγίας και θεσπίζονται σύμφωνα με τις σχετικές διεθνείς συμβάσεις και τις σχετικές αποφάσεις και εγκυκλίους του Διεθνούς Ναυτιλιακού Οργανισμού για τον καθορισμό των μεθόδων δοκιμής και αποτελεσμάτων δοκιμών.

>Κείμενο μετά την ψηφοφορία στο ΕΚ>

«Πρότυπα δοκιμής»:

σημαίνει τα πρότυπα για τον καθορισμό των μεθόδων δοκιμής και αποτελεσμάτων δοκιμών που έχουν υιοθετηθεί από το Διεθνή Οργανισμό Ναυτιλίας (IMO), τον Διεθνή Οργανισμό Τυποποίησης (ISO), το Ευρωπαϊκό Ινστιτούτο Τηλεπικοινωνιακών Προτύπων (ETSI) και τη Διεθνή Ηλεκτροτεχνική Επιτροπή (IEC), τον Ευρωπαϊκό Οργανισμό Τυποποίησης ή άλλο, ειδικευμένο Οργανισμό, αναλόγως του είδους του εξοπλισμού. Τα πρότυπα αυτά, μόνο υπό τη μορφή με την οποία αναφέρονται στο παράρτημα Α, πρέπει να ισχύουν κατά την ημερομηνία εφαρμογής της παρούσας οδηγίας και να έχουν θεσπιστεί σύμφωνα με τις σχετικές διεθνείς συμβάσεις και τις σχετικές αποφάσεις και εγκυκλίους του Διεθνούς Ναυτιλιακού Οργανισμού.

(Τροπολογία 4)

Άρθρο 5, παράγραφος 3

>Αρχικό κείμενο>

3. Εξοπλισμός που περιλαμβάνεται στο παράρτημα Α.1 και έχει κατασκευασθεί πριν από την ημερομηνία ενάρξεως ισχύος των εθνικών νομοθεσιών που θέτουν σε εφαρμογή την παρούσα οδηγία μπορεί επίσης να διατίθεται στην αγορά και να τοποθετείται επί πλοίων, των οποίων τα πιστοποιητικά εκδίδονται από κράτος μέλος σύμφωνα με τις διεθνείς συμβάσεις, για χρονικό διάστημα 2 ετών από την ημερομηνία ενάρξεως ισχύος των εθνικών νομοθεσιών που θέτουν σε εφαρμογή την παρούσα οδηγία, εφόσον κατασκευάζεται σε συμμόρφωση με τις διαδικασίες για την έγκριση τύπου που ισχύουν ήδη στο έδαφος του εν λόγω κράτους μέλους πριν από την ημερομηνία εγκρίσεως της παρούσας οδηγίας.

>Κείμενο μετά την ψηφοφορία στο ΕΚ>

3. Κατά παρέκκλιση της παραγράφου 1 του άρθρου αυτού, εξοπλισμός που περιλαμβάνεται στο παράρτημα Α1 και έχει κατασκευασθεί πριν από την ημερομηνία θέσεως σε ισχύ της παρούσας οδηγίας, μπορεί να διατίθεται στην αγορά και να τοποθετείται επί πλοίων για χρονικό διάστημα 2 ετών από την ημερομηνία αυτή, εφόσον κατασκευάζεται σε συμμόφωση με τις διαδικασίες για την έγκριση τύπου που ισχύουν ήδη στο κράτος μέλος το οποίο εκδίδει τα πιστοποιητικά, πριν από την ημερομηνία θέσεως σε εφαρμογή της παρούσας οδηγίας.

(Τροπολογία 5)

Άρθρο 6

>Αρχικό κείμενο>

Τα κράτη μέλη δεν απαγορεύουν τη διάθεση στην αγορά, την τοποθέτηση επί πλοίου της ΕΕ, ούτε απορρίπτουν την έκδοση ή ανανέωση των σχετικών πιστοποιητικών ασφαλείας, εξοπλισμού ο οποίος αναφέρεται στο παράρτημα Α.Ι, και ο οποίος συμμορφώνεται με τις διατάξεις της παρούσας οδηγίας.

>Κείμενο μετά την ψηφοφορία στο ΕΚ>

Τα κράτη μέλη δεν απαγορεύουν τη διάθεση στην αγορά, την τοποθέτηση επί πλοίου της ΕΕ, ούτε απορρίπτουν την έκδοση ή ανανέωση των σχετικών πιστοποιητικών ασφαλείας, εξοπλισμού ο οποίος αναφέρεται στο παράρτημα Α.Ι, και ο οποίος συμμορφώνεται με τις διατάξεις της παρούσας οδηγίας. Η Επιτροπή μεριμνά για την εναρμονισμένη εφαρμογή των υφισταμένων, εντός των κρατών μελών, προτύπων δοκιμής.

(Τροπολογία 6)

Άρθρο 9, παράγραφος 1α (νέα)

>Κείμενο μετά την ψηφοφορία στο ΕΚ>

1α. Μέσω της αρμοδίας αρχής ή μέσω ανεξαρτήτου εξωτερικού οργάνου το οποίο ορίζεται από την αρμόδια αρχή, τα κράτη μέλη διεξάγουν περιοδικούς ελέγχους επί των καθηκόντων που ασκούνται εκ μέρους τους από τους Κοινοποιημένους Οργανισμούς.

(Τροπολογία 7)

Άρθρο 9, παράγραφος 1β (νέα)

>Κείμενο μετά την ψηφοφορία στο ΕΚ>

1β. Τα κράτη μέλη μεριμνούν ώστε οι οργανισμοί τους οποίους ορίζουν ως κοινοποιημένους οργανισμούς να παρέχουν όλα τα εχέγγυα ανεξαρτησίας (οικονομικής, διοικητικής ή άλλης) από τους κατασκευαστές ή προμηθευτές των εξοπλισμών που αξιολογούν.

(Τροπολογία 8)

Άρθρο 9, παράγραφος 2

>Αρχικό κείμενο>

2. Ένα κράτος μέλος που έχει ορίσει ένα κοινοποιημένο οργανισμό ανακαλεί τον ορισμό του, εάν διαπιστώσει ότι ο εν λόγω οργανισμός δεν πληροί πλέον τα κριτήρια του Παραρτήματος Γ. Ενημερώνει αμέσως την Επιτροπή και τα λοιπά κράτη μέλη.

>Κείμενο μετά την ψηφοφορία στο ΕΚ>

2. Ένα κράτος μέλος που έχει ορίσει ένα κοινοποιημένο οργανισμό ανακαλεί τον ορισμό του, εάν διαπιστώσει ότι ο εν λόγω οργανισμός δεν πληροί πλέον τα κριτήρια του Παραρτήματος Γ ή/και της προηγουμένης παραγράφου, του παρόντος άρθρου. Ενημερώνει αμέσως την Επιτροπή και τα λοιπά κράτη μέλη.

(Τροπολογία 9)

Άρθρο 14, παράγραφος 2

>Αρχικό κείμενο>

2. Τέτοιου είδους διαδικασίες δοκιμών δεν πρέπει με κανέναν τρόπο να δημιουργούν διακρίσεις μεταξύ εξοπλισμού που κατασκευάζεται στο κράτος της σημαίας και εξοπλισμού που κατασκευάζεται σε άλλα κράτη μέλη.

>Κείμενο μετά την ψηφοφορία στο ΕΚ>

2. Τέτοιου είδους διαδικασίες δοκιμών δεν πρέπει με κανέναν τρόπο να δημιουργούν διακρίσεις μεταξύ εξοπλισμού που κατασκευάζεται στο κράτος της σημαίας και εξοπλισμού που κατασκευάζεται σε άλλα κράτη ή σε άλλα κράτη μέλη.

(Τροπολογία 14)

Παράρτημα Β, ενότητα Β, παράγραφος 2, πρώτο εδάφιο

>Αρχικό κείμενο>

2. Η αίτηση για εξέταση τύπου ΕΚ υποβάλλεται από τον κατασκευαστή ή τον εγκατεστημένο στην Κοινότητα εντολοδόχο του σε ένα κοινοποιημένο οργανισμό της εκλογής του.

>Κείμενο μετά την ψηφοφορία στο ΕΚ>

2. Η αίτηση για εξέταση τύπου ΕΚ υποβάλλεται από τον κατασκευαστή ή τον εγκατεστημένο στην Κοινότητα εντολοδόχο του σε ένα ή περισσότερους κοινοποιημένους οργανισμούς της εκλογής του.

(Τροπολογία 10)

Παράρτημα Γ, παράγραφος 1

>Αρχικό κείμενο>

1. Οι κοινοποιημένοι οργανισμοί πρέπει να πληρούν τις απαιτήσεις της σειράς ΕΝ 45000.

>Κείμενο μετά την ψηφοφορία στο ΕΚ>

1. Οι κοινοποιημένοι οργανισμοί πρέπει να πληρούν τις απαιτήσεις της σειράς ΕΝ 45000 ή ειδικευμένες απαιτήσεις για άλλους, ειδικούς εξοπλισμούς, αναλόγως τους είδους τους.

Ψήφισμα νομοθετικού περιεχομένου που αποτελεί τη γνώμη του Ευρωπαϊκού Κοινοβουλίου επί της πρότασης οδηγίας του Συμβουλίου όσον αφορά την έκδοση οδηγίας του Συμβουλίου σχετικά με το θαλάσσιο εξοπλισμό (COM(95)0269 - C4- 0328/95 - 95/0163(SYN))

(Διαδικασία συνεργασίας - πρώτη ανάγνωση)

Το Ευρωπαϊκό Κοινοβούλιο,

- έχοντας υπόψη την πρόταση της Επιτροπής προς το Συμβούλιο COM(95)0269 - 95/0163(SYN) ((ΕΕ Αριθ. C 218, 23.08.95, σελ. 9)),

- έχοντας κληθεί από το Συμβούλιο να γνωμοδοτήσει σύμφωνα με το άρθρο 189 Γ και το άρθρο 84 παρ. 2 της Συνθήκης ΕΚ (C4-0328/95),

- έχοντας υπόψη το άρθρο 58 του Κανονισμού του,

- έχοντας υπόψη την έκθεση της Επιτροπής Μεταφορών και Τουρισμού και τη γνωμοδότηση της Οικονομικής και Νομισματικής Επιτροπής καθώς επίσης και της Επιτροπής Νομικών Θεμάτων και Δικαιωμάτων των Πολιτών (Α4-0291/95),

1. εγκρίνει με την επιφύλαξη των τροποποιήσεων που της επέφερε το Σώμα, την πρόταση της Επιτροπής[semigr ]

2. καλεί την Επιτροπή να τροποποιήσει αναλόγως την πρότασή της, σύμφωνα με το άρθρο 189 Α, παρ. 2 της Συνθήκης ΕΚ[semigr ]

3. καλεί το Συμβούλιο να συμπεριλάβει, στην κοινή θέση που θα καθορίσει σύμφωνα με το άρθρο 189Γ σημείο (α) της Συνθήκης ΕΚ τις τροποποιήσεις που ενέκρινε το Κοινοβούλιο[semigr ]

4. ζητεί να κληθεί εκ νέου να γνωμοδοτήσει σε περίπτωση που το Συμβούλιο προτίθεται να κάνει ουσιαστικές τροποποιήσεις στην πρόταση της Επιτροπής[semigr ]

5. αναθέτει στον Πρόεδρό του να διαβιβάσει την παρούσα γνωμοδότηση στο Συμβούλιο και την Επιτροπή.